KOMMISSIONENS FORORDNING (EF) Nr. 703/97 af 18. april 1997 om indførelse i en forsøgsperiode fra 1. juli 1997 til 30. juni 1998 af en ordning for kumulativ tilbagebetaling vedrørende fastlæggelsen af importtold for ris og om ændring af forordning (EF) nr. 1503/96

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3072/95 af 22. december 1995 om den fælles markedsordning for ris (1), særlig artikel 11, stk. 4, og artikel 21, og

ud fra følgende betragtninger:

Artikel 11, stk. 2, litra a), i forordning (EF) nr. 3072/95 indeholder metoden for beregning af importtolden for afskallet ris henhørende under KN-kode 1006 20 og fastsætter, at tolden er lig med den interventionspris, der gælder på importtidspunktet, forhøjet med henholdsvis 80 % og 88 % alt efter den indførte type ris, og med fradrag af importprisen; med henblik på anvendelse af denne bestemmelse er det fastsat i Kommissionens forordning (EF) nr. 1503/96 af 29. juli 1996 om gennemførelsesbestemmelser til Rådets forordning (EF) nr. 3072/95 for så vidt angår importtold for ris (2), ændret ved forordning (EF) nr. 2131/96 (3), at importtolden fastsættes hver anden uge på grundlag af referencepriser, der er fastlagt efter artikel 5 i forordning (EF) nr. 1503/96;

som et af resultaterne af forhandlingerne med visse tredjelande i forbindelse med forhandlingerne efter artikel XXIV, stk. 6, i GATT indgik Fællesskabet ved Rådets afgørelse 95/591/EF (4) en aftale i form af brevveksling med USA om korn og ris, i det følgende benævnt »aftalen«; i aftalen er det bl.a. fastsat, at Kommissionen for en tolvmånedersperiode udarbejder en forsøgsordning for kumulativ tilbagebetaling for afskallet brown rice i samråd med USA's regering og iværksætter den som et forsøg i en periode på tolv måneder; det er derfor nødvendigt at udarbejde en sådan ordning;

importordningen i forordning (EF) nr. 1503/96 er baseret på Kommissionens periodiske fastsættelse af importreferencepriser i betragtning af de forpligtelser, som Kommissionen indgik i forbindelse med ovennævnte aftale, bør ordningen for kumulativ tilbagebetaling (i det følgende benævnt »OKT«) bl.a. udformes på en sådan måde, at der ved udgangen af forsøgsperioden kan foretages en evaluering af ovennævnte ordning i forhold til opkrævning af told på basis af de faktiske importpriser for de indførte partier i denne periode; det er desuden nødvendigt at fastsætte, at importørerne i forbindelse med OKT kan vælge mellem definitiv opkrævning af told efter forordning (EF) nr. 1503/96 og justering af tolden ud fra de faktiske importpriser; det følger af det foregående, at forordning (EF) nr. 1503/96 fortsat gælder i fuld udstrækning; for at nå de forfulgte mål og sikre en både korrekt og effektiv anvendelse af ordningen samt udelukke svig er det nødvendigt, at OKT omfatter en række særlige elementer med hensyn til tilrettelæggelse, procedure og kontrol samt tildeling af tilstrækkelige skønsmæssige beføjelser til de nationale myndigheder;

med henblik herpå bør der udarbejdes en administrativ ordning for samtlige indførsler, der foretages i forsøgsperioden; for at denne ordning kan blive helt operationel, er det bl.a. nødvendigt at koncentrere forvaltningen af OKT på en enkelt myndighed pr. medlemsstat (i det følgende benævnt »OKT-myndighed«), at foreskrive registrering af hver importør hos den ansvarlige OKT-myndighed forud for udstedelse af importlicenser og antagelse af toldangivelser og forpligte importørerne til uigenkaldeligt for hele forsøgsperioden at træffe et valg for eller imod justering af den told, der følger af forordning (EF) nr. 1503/96;

OKT-myndighedernes kontrol af de deklarerede importpriser forudsætter, at hvert parti, der frembydes til overgang til fri omsætning, er homogent, at de tilhørende toldangivelser indeholder de nødvendige oplysninger i denne forbindelse, og at der systematisk udtages prøver af de partier, der indføres af importører, der har valgt justering af deres told (i det følgende benævnt »OKT-importør«), hvis der mangler en eller flere af de krævede oplysninger i toldangivelsen, skal det pågældende partis overgang til fri omsætning være betinget af, at der stilles en sikkerhed, der inddrages, hvis de manglende oplysninger ikke fremlægges inden en vis frist;

for at sikre, at hver OKT-myndighed i hele forsøgsperioden informeres om de indførsler, der henhører under dens kompetence, bør det fastsættes, at hver importør indgiver en månedserklæring med visse nødvendige oplysninger; med henblik på senere justering af OKT-importørernes told er det nødvendigt, at de fremlægger supplerende oplysninger; i denne forbindelse bør der bl.a. ske en fastlæggelse af de kriterier og elementer vedrørende den indførte ris' kvalitet og/eller egenskaber, der kan tjene som reference for at begrunde rigtigheden af de importpriser, der overstiger referenceprisen i fællesskabsreglerne med mere end 1 %; da evalueringen af resultaterne af OKT samt justeringen af OKT-importørernes importtold bør finde sted på et halvårligt grundlag, bør det fastsættes, at OKT-importørerne indgiver to OKT-erklæringer for bl.a. at sammenfatte oplysningerne om de partier, de indførte i hver af de to halvdele af forsøgsperioden;

kontrollen af OKT-importørernes erklæringer forudsætter, at hver OKT-myndighed foretager administrativ kontrol og kontrol på stedet; de nærmere regler for kontrollen og dennes omfang bør derfor fastlægges;

det ligger i den i artikel 11, stk. 2, litra a), i forordning (EF) nr. 3072/95 fastsatte ordning, at jo højere den importpris, der skal tages i betragtninger, er, jo lavere er den told, der skal opkræves; til forskel fra værditold kan denne mekanisme anspore OKT-importørerne til at deklarere de højest mulige importpriser; dette forhold kan ikke blot føre til pålæggelse af en for lav importbelastning og endog anspore til svigagtige manipulationer, der fordrejer forholdene på rismarkedet i Fællesskabet, men også skade OKT's korrekte funktion generelt og dermed forhindre evalueringen af referenceprisordningen; under disse forhold kan bestemmelserne om værditold i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (5), senest ændret ved Europa-Parlamentets og Rådets forordning (EF) nr. 82/97 (6), ikke anvendes; for at undgå at de deklarerede importpriser pustes kunstigt op bl.a. gennem kommercielle mellemled, er det nødvendigt detaljeret at fastsætte de elementer, som importprisen kan bestå af; det er desuden nødvendigt at vedtage særlige tillægsregler for indbyrdes afhængige personer som omhandlet i artikel 143 i Kommissionens forordning (EØF) nr. 2454/93 (7), senest ændret ved forordning (EF) nr. 89/97 (8);

under visse forhold bør importprisen ikke fastlægges alene på grundlag af oplysninger fra OKT-importøren; disse forhold bør anføres, og de ansvarlige OKT-myndigheder bør tildeles en skønsmæssig beføjelse til at fastlægge denne pris ved anvendelse af andre disponible oplysninger; hvis importprisen ikke kan fastlægges efter de regler, der er fastsat med henblik herpå, bør den referencepris, der er fastsat i forbindelse med forordning (EF) nr. 1503/96, dog anvendes;

OKT's korrekte funktion afhænger i vid udstrækning af bl.a. OKT-importørernes omhyggelige overholdelse af bestemmelserne i nærværende forordning samt af deres loyale adfærd; der bør derfor fastsættes både hensigtsmæssige og effektive foranstaltninger, der anvendes, når kontrol på stedet ikke kan foretages på grund af den pågældende OKT-importør; det samme bør gøres for at undgå, at bestemmelserne for OKT omgås ved hovedsagelig kunstige juridiske eller økonomiske konstruktioner;

efter artikel 4a, stk. 1, i forordning (EF) nr. 1503/96 kan den importtold, der er fastsat i forbindelse med nævnte forordning, nedsættes med 250 ECU/ton for visse former for Basmati-ris med oprindelse i Indien og Pakistan; da OKT tillader importørerne at vælge mellem den definitive anvendelse af denne nedsatte told og toldens justering på grundlag af den faktiske importpris, bør ovennævnte nedsættelse forbeholdes importører, der ikke har valgt nævnte justering;

i aftalen er det fastsat, at USA trækker sin anmodning om nedsættelse af et WTO-tvistbilæggelsespanel tilbage vedrørende Det Europæiske Fællesskabs importordning for korn og ris; i betragtning af denne forpligtelse bør nærværende forordning kun anvendes fra den 15. maj 1997, hvis USA inden den 1. maj 1997 definitivt har trukket ovennævnte anmodning tilbage; for den juridiske klarheds skyld bør det fastsættes, at Kommissionen inden den 15. maj 1997 offentliggør en meddelelse herom i De Europæiske Fællesskabers Tidende;

Forvaltningskomitéen for Korn har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. I en forsøgsperiode fra 1. juli 1997 til 30. juni 1998 indføres der en ordning for kumulativ tilbagebetaling (i det følgende benævnt »OKT«) vedrørende fuld importtold som omhandlet i artikel 11, stk. 2, i forordning (EF) nr. 3072/95 for afskallet ris henhørende under KN-kode 1006 20.

2. OKT tager sigte på:

a) for hver importør, der har valgt justering af sin importtold efter artikel 10, stk. 2, (i det følgende benævnt »OKT-importør«) at fastlægge:

- summen af importtolden for de indførte partier i forsøgsperioden, beregnet efter bestemmelserne i nærværende forordning på grundlag af importprisen for hvert indført parti

- den positive eller negative saldo mellem den i første led omhandlede sum og summen af den importtold for de samme indførsler, der er fastlagt og opkrævet efter bestemmelserne i artikel 11, stk. 2, i forordning (EF) nr. 3072/95 og forordning (EF) nr. 1503/96

og således sætte myndighederne og importørerne i stand til alt efter tilfældet at justere de beløb, der henholdsvis er opkrævet for lidt eller betalt for meget

b) at fremskaffe de oplysninger, der er nødvendige for en korrekt anvendelse af nærværende forordning.

3. Anvendelsen af OKT påvirker ikke opkrævningen af importtolden ved de indførte partiers overgang til fri omsætning efter artikel 11, stk. 2, i forordning (EF) nr. 3072/95 og forordning (EF) nr. 1503/96.

Der opkræves den importtold, der gælder på det tidspunkt, der er fastsat i artikel 67 i forordning (EØF) nr. 2913/92, i det følgende benævnt »toldkodeksen«.

4. I denne forordning forstås ved:

a) »importør«: hver fysisk eller juridisk person, der som ansøger eller indehaver af en importlicens indgiver en angivelse om overgang til fri omsætning for det pågældende parti

b) »parti«: den mængde ris af ensartet kvalitet og pris, der har oprindelse i et og samme tredjeland, henhører under én enkelt KN-kode, sælges af den samme sælger og frembydes ifølge én enkelt angivelse om overgang til fri omsætning.

Artikel 2

1. Inden den 1. juni 1997 udpeger hver medlemsstat en myndighed, der skal varetage OKT (i det følgende benævnt »OKT-myndighed«), og udstyrer den med de nødvendige beføjelser bl.a. med henblik på gennemførelse af den i nærværende forordning omhandlede kontrol. Inden den 17. juni 1997 meddeler medlemsstaterne Kommissionen OKT-myndighedens navn og adresse.

2. For hele forsøgsperioden:

a) kan der kun ansøges om importlicenser med henblik på indførsler, der kan give anledning til opkrævning af den i artikel 11, stk. 2, i forordning (EF) nr. 3072/95 fastsatte importtold, i den medlemsstat, hvor importøren har sit hovedsæde

b) skal den pågældende importør registreres hos OKT-myndigheden i den medlemsstat, hvor han har sit hovedsæde, inden:

- de i litra a) omhandlede importlicenser kan udstedes.

I rubrik 20 indeholder licensansøgningen og selve licensen oplysning om navn og adresse på den OKT-myndighed, som importøren er registreret hos, samt hans OKT-registreringsnummer. Ansøgningen skal ledsages af et officielt registreringsbevis

- en angivelse af overgang til fri omsætning vedrørende et parti kan antages i forsøgsperioden

c) erklærer hver importør ved registreringen hos OKT-myndigheden uigenkaldeligt for hele den resterende forsøgsperiode og for alle de partier, han indfører, om han vælger justering af sin importtold efter artikel 10, stk. 2

d) indeholder licensansøgningen og selve licensen i rubrik 20 oplysningen »OKT-importør«, når en OKT-importør ansøger om en importlicens

e) er det i artikel 5, stk. 2, andet led, i toldkodeksen omhandlede indirekte repræsentationsforhold ikke tilladt.

3. Straks efter udstedelsen sender den udstedende myndighed den pågældende OKT-myndighed en kopi af hver importlicens som omhandlet i stk. 2, litra a).

4. Uanset artikel 9, stk. 1, i Kommissionens forordning (EØF) nr. 3719/88 (9) kan rettigheder i forbindelse med importlicenser, der er udstedt efter stk. 2 i nærværende artikel, ikke overdrages.

Artikel 3

1. Ved anvendelse af nærværende forordning skal der fremlægges en angivelse om overgang til fri omsætning for hvert parti.

2. I rubrik 44 i angivelsen om overgang til fri omsætning anføres importprisen for det pågældende parti, fordelt efter fob-pris i oprindelsestredjelandet og transport- og forsikringsomkostninger, jf. i øvrigt kravene i toldkodeksen.

3. Når en OKT-importør indfører et parti, udtager toldmyndighederne et repræsentativt antal prøver af det pågældende parti med henblik på de analyser, der er nødvendige for at kontrollere risens kvalitet og egenskaber som specificeret i artikel 4, stk. 2, litra d). Prøverne udtages efter bestemmelserne i bilaget til Kommissionens direktiv 76/371/EØF (10) og opbevares af toldmyndighederne i ni måneder efter den måned, hvor angivelsen om overgang til fri omsætning blev antaget.

4. På anmodning fra den OKT-myndighed, som den pågældende importør henhører under, foretager toldmyndighederne en analyse af de udtagne prøver efter ISO-norm 7301 og med hensyn til vandindhold efter bestemmelserne i bilag II til Kommissionens forordning (EF) nr. 1908/84 (11) og sender resultaterne til den anmodende OKT-myndighed.

Artikel 4

1. Hver importør forelægger senest ti arbejdsdage efter hver måned i forsøgsperioden den OKT-myndighed, som han er registreret hos, en erklæring om alle de partier, han indførte i den foregående måned (i det følgende benævnt »månedserklæring«). Månedserklæringen skal indeholde en udtømmende liste fordelt på importtoldsted med anførelse af samtlige partier, der blev indført i måneden. For hvert indført parti ledsages månedserklæringen af følgende dokumenter, der fremlægges i original eller fotokopi:

a) den antagne angivelse om overgang til fri omsætning, herunder ledsagedokumenter

b) importlicens

c) faktura, der er udstedt af sælgeren i oprindelsestredjelandet med angivelse af fob-prisen i det pågældende partis oprindelsestredjeland

d) en specifikation af risens kvalitet og eventuelt et kvalitetscertifikat, der udstedes af oprindelsestredjelandet for det pågældende parti.

2. Når det drejer sig om OKT-importører, ledsages månedserklæringen endvidere af:

a) en kopi af den salgskontrakt, der er indgået med sælgeren i oprindelsestredjelandet og udfærdiget af denne, med angivelse af fob-prisen i det pågældende partis oprindelsestredjeland

b) en kopi af transportkontrakten eller den tilhørende faktura, med angivelse af de faktiske transportomkostninger, og konnossementet

c) en kopi af forsikringspolicen eller den tilhørende faktura med angivelse af forsikringsomkostningerne og eventuelt detaljerede forklaringer om de faktiske forsikringsomkostninger for transporten af det pågældende parti

d) beviselementer vedrørende størrelsen af importprisen når den ligger mere end 1 % over den respektive referencepris udtrykt i ECU/ton, der anvendes til at fastlægge importtolden efter artikel 11, stk. 2, i forordning (EF) nr. 3072/95 og forordning (EF) nr. 1503/96, og som offentliggøres af Kommissionen.

For så vidt beviselementerne henviser til det indførte partis kvalitet og/eller egenskaber:

- skal de begrunde forskellen i forhold til den respektive referencekvalitet, enten US long grain 2/4/73 og US long grain parboiled 1/4/88 eller US Gulf Medium Grain som defineret i bilag I til forordning (EF) nr. 1503/96

- kan de udelukkende baseres på følgende egenskaber betragtet enkeltvis eller kombineret: aroma (Basmati-ris og aromatiske sorter), udbytte ved forarbejdning, procentvis andel af knækkede kerner, vandindhold, indhold af urenheder, beskadigede kerner, ris til udsæd, kridtagtige korn og korn med røde riller

- skal de ledsages af resultaterne af en analyse, der bekræfter risens højere kvalitet i forhold til ovennævnte referencekvaliteter

e) det i artikel 4a i forordning (EF) nr. 1503/96 omhandlede ægthedscertifikat for partier af Basmati-ris henhørende under KN-kode ex 1006 20 17 og ex 1006 20 98.

3. OKT-importøren kan fremlægge ethvert andet dokument, der anses for nyttigt for vurderingen af den deklarerede importpris.

Den pågældende OKT-myndighed kan anmode importøren om at fremlægge supplerende oplysninger og dokumenter.

Artikel 5

Hver OKT-importør forelægger senest en måned efter udgangen af henholdsvis den første og anden måned i forsøgsperioden den OKT-myndighed, som han er registreret hos, en erklæring om alle de partier, han indførte i den respektive halvdel af forsøgsperioden (i det følgende benævnt »OKT-erklæring«). OKT-erklæringen skal indeholde:

- en liste fordelt på importtoldsted med angivelse af alle partier, der blev indført i den respektive halvdel af forsøgsperioden, med referencer til de pågældende månedlige erklæringer, samt angivelse af den importtold, der er fastlagt for partierne efter forordning (EF) nr. 1503/96

- eventuelt oplysninger til berigtigelse af de forelagte erklæringer

- angivelse af salgsprisen for de importerede partier eller dele af disse på Fællesskabets marked, ledsaget af de kontrakter, fakturaer eller andre forretningspapirer, der er nødvendige for kontrollen af nævnte priser.

Den pågældende OKT-myndighed kan anmode importøren om at fremlægge supplerende oplysninger og dokumenter.

Artikel 6

1. OKT-myndigheden foretager for hver OKT-importør, der er registreret hos den, administrativ kontrol og kontrol på stedet, der er nødvendig for kontrol af OKT-erklæringerne og månedserklæringerne, bl.a. af ægtheden og rigtigheden af de deklarerede importpriser og herom fremlagte dokumenter. Kontrollen foretages både i forsøgsperioden og efter udgangen af første og anden halvdel af forsøgsperioden. Artikel 78, stk. 2, i toldkodeksen finder tilsvarende anvendelse.

2. Den administrative kontrol omfatter en dybtgående gennemgang af samtlige forelagte erklæringer og dokumenter, herunder efterprøvning af deres rimelighed og de underliggende beregningers nøjagtighed, samt gennemgang af den deklarerede importpris på baggrund af alle disponible oplysninger om priser, bl.a. de i artikel 1, stk. 2, litra b), omhandlede oplysninger og de disponible oplysninger om priserne i de pågældende tredjelande. OKT-myndigheden anmoder om nødvendigt og inden for otte måneder efter måneden for den pågældende månedserklæring toldmyndighederne om at foretage en analyse af de prøver, der blev udtaget efter artikel 3, stk. 3.

3. I den respektive halvdel af forsøgsperioden vedrører den kontrol på stedet, som hver OKT-myndighed skal foretage, mindst 50 % af de OKT-importører, der er registreret hos den. Medlemsstaterne kan dog begrænse antallet af kontroller hos OKT-importører til højst ti importører. De partier, der indføres af disse OKT-importører, skal dog mindst udgøre 50 % af alle de partier, der indføres af OKT-importørerne.

De OKT-importører, der kontrolleres på stedet, udpeges især på grundlag af en risikoanalyse samt under hensyntagen til de indførte partiers repræsentativitet. Ved risikoanalysen tages der bl.a. hensyn til:

- beløbene for den pågældende importtold

- antallet af indførte partier

- forskellene mellem den importtold, der er fastlagt efter forordning (EF) nr. 1503/96, og den, der følger af hensyntagen til de deklarerede importpriser

- tvivl som følge af den administrative kontrol

- andre parametre, som OKT-myndighederne skal fastsætte.

4. Hver kontrol på stedet omfatter en dybtgående gennemgang af den pågældende OKT-importørs forretningspapirer. Ved »forretningspapirer« forstås de i artikel 1, stk. 2, i Rådets forordning (EØF) nr. 4045/89 (12) omhandlede papirer og oplysninger, for så vidt de har direkte eller indirekte forbindelse til indførsler, der er underlagt bestemmelserne i nærværende forordning.

5. Medlemsstaterne yder hinanden gensidig bistand ved den i nærværende artikel fastsatte kontrol, hvis de nødvendige papirer og oplysninger befinder sig i en anden medlemsstat end den pågældende OKT-myndighed.

Kommissionen skal om nødvendigt koordinere fællesaktioner, der omfatter gensidig bistand mellem to eller flere medlemsstater.

Artikel 7

1. Den importpris for hvert indført parti, der skal tages i betragtning i forbindelse med OKT, er fob-prisen for løs vægt for det pågældende parti i oprindelsestredjelandet plus:

- forsikringsomkostningerne og

- transportomkostningerne, herunder lastning og håndtering

indtil partiets første ankomststed på Fællesskabets toldområde.

2. Er sælgeren af partiet i oprindelsestredjelandet og/eller køberen og/eller importøren indbyrdes afhængige personer, som anført i artikel 143 i forordning (EØF) nr. 2454/93, antages den fob-pris, som OKT-importøren har deklareret for det pågældende parti efter artikel 3, stk. 2, og artikel 4, stk. 1, litra c), eller artikel 4, stk. 2, litra a), når importøren beviser eller OKT-myndigheden ved andre midler overbevises om, at nævnte pris ligger tæt op ad fob-prisen ved salg, der finder sted på samme tidspunkt eller næsten samme tidspunkt mellem købere og sælgere, der ikke er indbyrdes afhængige i noget særligt tilfælde, af identisk eller lignende ris til udførsel til Fællesskabet, jf. dog artikel 3, stk. 3, og artikel 4, stk. 2, litra d), og artikel 4, stk. 3.

3. Er den salgskontrakt, der forelægges OKT-myndigheden, ikke indgået med sælgeren i oprindelsestredjelandet, og/eller er den forelagte faktura ikke udfærdiget af sælgeren i det tredjeland, som partiet har oprindelse i, eller er OKT-myndigheden ikke overbevist om, at den deklarerede pris afspejler fob-prisen for løs vægt i oprindelseslandet, eller er den deklarerede importpris ikke antaget efter stk. 2, træffer OKT-myndigheden de fornødne foranstaltninger for at fastlægge importprisen på grundlag af samtlige foreliggende oplysninger, herunder oplysningerne om kvalitet, under hensyntagen til importprisen, hvis en sådan foreligger, for identisk eller lignende ris, der sælges til udførsel til Fællesskabet eller andre tredjelande, og som udføres på samme tidspunkt eller næsten samme tidspunkt som det pågældende parti.

4. Er OKT-myndigheden ikke overbevist om, at de deklarerede transport- og/eller forsikringsomkostninger svarer til de faktiske omkostninger, træffer den de fornødne foranstaltninger for at fastlægge disse omkostninger bl.a. under hensyntagen til de omkostninger, der normalt konstateres ved lignende indførsler.

5. Kan importprisen for et parti ikke fastlægges efter stk. 1, 2 og 3, er den importpris, der skal tages i betragtning for dette parti i forbindelse med OKT, den pris, der fastlægges efter forordning (EF) nr. 1503/96, og som gælder på dagen for antagelse af angivelsen om overgang til fri omsætning, jf. dog artikel 9.

Artikel 8

Når den angivelse, som en importør indgiver for et parti, ikke ledsages af alle de oplysninger, der kræves i nærværende forordning, kan angivelsen om overgang til fri omsætning antages efter artikel 63 i toldkodeksen, hvis importøren, bortset fra tilfælde af force majeure, stiller en sikkerhed på 0,5 ECU/ton. Sikkerheden frigives, hvis de manglende oplysninger fremlægges senest fire uger efter antagelsen af angivelsen. I modsat fald inddrages sikkerheden.

Artikel 9

1. Kan den importpris, som den pågældende OKT-importør har deklareret for et eller flere partier, ikke kontrolleres, fordi der i månedserklæringerne og/eller OKT-erklæringerne mangler oplysninger, dokumenter eller andre beviser, der er fastsat i nærværende forordning, er den importpris, der skal tages i betragtning for dette parti i forbindelse med OKT, den pris, der fastlægges efter forordning (EF) nr. 1503/96, og som gælder på dagen for antagelse af angivelsen om overgang til fri omsætning.

Desuden opkræves der et beløb på 50 ECU/ton hos den pågældende OKT-importør undtagen i tilfælde af force majeure.

2. Kan en kontrol på stedet hos en OKT-importør ikke foretages på grund af en handling eller undladelse, der kan tilskrives importøren, mister denne retten til justering af importtolden for alle de partier, der er deklareret eller skal deklareres i den pågældende halvdel af forsøgsperioden. Drejer det sig om første halvdel af forsøgsperioden, mister importøren endvidere denne ret for anden halvdel af forsøgsperioden.

3. Når et parti indføres af en importør, der ikke har valgt justering af sin importtold efter artikel 2, stk. 2, litra c), og når:

- denne importør ikke har indført produkter som omhandlet i artikel 1, stk. 1, i de tolv måneder forud for den 6. marts 1997 eller er blevet afhængig af en OKT-importør efter nævnte dato, og

- det er fastslået, at den pågældende importør hovedsagelig indførte partierne for at undgå fastlæggelsen af importprisen efter de bestemmelser, der gælder for OKT-importører, og hensyntagen til denne pris for en OKT-importør ved fastlæggelsen af den i artikel 10, stk. 1, litra d), omhandlede positive eller negative saldo

mister OKT-importøren retten til justering af sin importtold for alle de partier, der er deklareret eller skal deklareres i den pågældende halvdel af forsøgsperioden. Drejer det sig om første halvdel af forsøgsperioden, mister importøren endvidere denne ret for anden halvdel af forsøgsperioden.

Artikel 10

1. På grundlag af resultaterne af den kontrol, der er foretaget efter artikel 6, fastlægger OKT-myndigheden for hver OKT-importør, der er registreret hos den, for første og anden halvdel af forsøgsperioden:

a) importprisen for hvert parti, der blev indført i forsøgsperioden, og den heraf følgende importtold

b) summen af den i litra a) omhandlede importtold

c) summen af den importtold for de i litra a) omhandlede partier, der er fastlagt og opkrævet efter bestemmelserne i artikel 11, stk. 2, i forordning (EF) nr. 3072/95 og forordning (EF) nr. 1503/96, og

d) den positive eller negative saldo mellem den i litra b) omhandlede sum og den i litra c) omhandlede sum.

2. Efter udgangen af første og anden halvdel af forsøgsperioden, meddeler hver OKT-myndighed, for så vidt angår OKT-importørernes indførsler og de i artikel 9, stk. 3, omhandlede indførsler, den importtold, der er fastlagt efter stk. 1, litra a), til de pågældende importører og toldmyndighederne i de medlemsstater, hvor de respektive partier overgik til fri omsætning.

Toldmyndighederne i disse medlemsstater fastlægger derefter den definitive toldskyld, der følger af disse partiers overgang til fri omsætning, på grundlag af de relevante oplysninger fra OKT-myndighederne og træffer de fornødne foranstaltninger for at justere den importtold, der er opkrævet efter artikel 11, stk. 2, i forordning (EF) nr. 3072/95 og forordning (EF) 1503/96.

3. Hver OKT-myndighed sender Kommissionen tabellen i bilaget, behørigt udfyldt for den foregående måned med foreløbige tal.

Senest to måneder efter udgangen af første og anden halvdel af forsøgsperioden sender hver OKT-myndighed Kommissionen tabellen i bilaget, behørigt udfyldt for den foregående måned med definitive tal.

4. Efter forsøgsperioden foretager Kommissionen en vurdering af OKT-ordningen på grundlag af de opnåede resultater.

Artikel 11

I artikel 4a, stk. 1, i forordning (EF) nr. 1503/96 indsættes som sidste afsnit:

»Første og andet afsnit anvendes dog ikke for ris, som OKT-importører indfører i forsøgsperioden i forbindelse med den i Kommissionens forordning (EF) nr. 703/97 (*) fastsatte ordning for kumulativ tilbagebetaling.

(*) EFT nr. L 104 af 22. 4. 1997, s. 12.«

Artikel 12

De priser og beløb, der henvises til i denne forordning, skal udtrykkes i ecu.

De priser og beløb, der er fastsat i national valuta, omregnes til ecu ved hjælp af den omregningskurs, der offentliggøres i De Europæiske Fællesskabers Tidende, serie C, den sidste arbejdsdag forud for ikrafttrædelsen af den importtold, der er fastlagt efter forordning (EF) nr. 1503/96, og som anvendes på dagen for antagelse af angivelsen om overgang til fri omsætning for det pågældende parti.

Artikel 13

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 15. maj 1997, hvis USA inden den 1. maj 1997 har tilbagekaldt sin anmodning af 13. februar 1997 om nedsættelse af et WTO-tvistbilæggelsespanel vedrørende Det Europæiske Fællesskabs importordning for korn og ris. Kommissionen offentliggør en meddelelse herom i De Europæiske Fællesskabers Tidende inden den 15. maj 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. april 1997.

På Kommissionens vegne

Franz FISCHLER

Medlem af Kommissionen

(1) EFT nr. L 329 af 30. 12. 1995, s. 18.

(2) EFT nr. L 189 af 30. 7. 1996, s. 71.

(3) EFT nr. L 285 af 7. 11. 1996, s. 6.

(4) EFT nr. L 334 af 30. 12. 1995, s. 25.

(5) EFT nr. L 302 af 19. 10. 1992, s. 1.

(6) EFT nr. L 17 af 21. 1. 1997, s. 1.

(7) EFT nr. L 253 af 11. 10. 1993, s. 1.

(8) EFT nr. L 17 af 21. 1. 1997, s. 28.

(9) EFT nr. L 331 af 2. 12. 1988, s. 1.

(10) EFT nr. L 102 af 15. 4. 1976, s. 1.

(11) EFT nr. L 178 af 5. 7. 1984, s. 22.

(12) EFT nr. L 388 af 30. 12. 1989, s. 18.

BILAG

>START GRAFIK>

Forordning (EF) nr. 703/97, artikel 10, stk. 3

OKT-myndigheden i (medlemsstat):

Dato:

(a) OKT-importørens navn og adresse (artikel 2, stk. 2) (b) Sted og dato for overgang til fri omsætning (c) Indført produkt KN-kode (d) Mængde tons (e) Deklareret importpris i ecu/ton (f) Gældende told på dagen for overgang til fri omsætning i ecu/ton (g) Told beregnet på basis af den importpris, der er konstateret i ecu/ton (h) Forskel (f) - (g) i ecu/ton (i) Begrundelse af forskellen

Saldo

(a) Ikke-OKT-importørens navn og adresse (b) Sted og dato for overgang til fri omsætning (c) Indført produkt KN-kode (d) Mængde tons (e) Deklareret importpris i ecu/ton (f) Gældende told på dagen for overgang til fri omsætning i ecu/ton (g) Bemærkninger (aromatisk ris, osv.)

>SLUT GRAFIK>